Aanklaer moet nou beslis oor Rademan | Netwerk24
Deur Julian Jansen 07 Maart 2021 00:38
Kapt. Frederick van Wyk, polisiewoordvoerder, het Vrydag aan Rapport bevestig die ondersoek na 'n ongeluk waarin Melandi Breet op 'n straathoek in Valmary Park, Durbanville, raakgery is, is afgehandel.
Die dossier is nou by die senior staatsaanklaer.
Dit bevat onder meer verklarings van drie meisies wat op 20 Januarie by die stopteken was toe 'n wit RAV4 regs vanuit Louwstraat in Van der Westhuizenstraat ingedraai het.
Een van hulle, Melandi, is deur die voertuig getref. Sy het deur die lug gevlieg en op die teer beland. Een van haar voortande is gebreek. Haar enkel is beseer en haar elmboë en knieë was nerfaf.
Die voertuig het volgens ooggetuies 'n entjie verder in Van der Westhuizenstraat by 'n erf ingedraai en in 'n motorhuis ingetrek.
Melandi se pa, Dawie, was spoedig op die toneel en het na sy kind omgesien. Toe het hy na die huis gegaan waar die motor volgens ooggetuies ingedraai het.
Dit is geïdentifiseer as Rademan se huis. Breet het glo na Rademan geroep, maar 'n man het hom ingelig dat Rademan nie tuis is nie.
'n Man het daar opgedaag en hom as Rademan se prokureur voorgestel. Hy het gesê niemand mag die eiendom binnegaan sonder 'n lasbrief nie.